Met God in die kelder | Boodskap vir Vandag
Home » Februarie » Uncategorized » Met God in die kelder
Posted on February 6, 2019 February 6, 2019 by adele lombaard
Werp al julle bekommernisse op Hom, want Hy sorg vir julle (1 Pet 5:7).
Daar is mense wat meen dat die Christelike geloof in ŉ hemelse Vader wat vir ons sorg en na ons gebede luister maar net ŉ projeksie van die menslike gees is, ŉ uitvloeisel van die menslike gemoed.
Hulle sê dit is wensdenkery. Omdat mense ŉ behoefte aan ŉ Vaderfiguur het, so word geredeneer, “skep” hulle iemand met wie hulle te eniger tyd en op enige plek kan praat. Een wat sterker as hulle is en alle probleme kan oplos waarmee mense nie raad weet nie.
Die mense sê ons is soos ŉ seuntjie wat met ŉ trap na ŉ donker kelder moet afklim en dan, om sy vrees vir die donkerte te verdryf, kamtig met “iemand” begin praat. Maar eintlik praat hy met homself.
Ons Vader is nié ŉ projeksie of ŉ selfgeskepte mensbeeld nie. Ons Vader het Hom van bo en van buite ons gees aan ons geopenbaar en Hy doen dit steeds deur sy Woord en Gees. Hy is ŉ “objektiewe” werklikheid.
Dat ons ŉ behoefte aan ons Vader het, is egter baie waar. Hy is sterker as ons. Hy kán probleme oplos wat ons moedeloos laat. Daarom sê die Skrif: “Werp al julle bekommernisse op Hom, want Hy sorg vir julle” (1 Pet 5:7). En: “Wie tot God nader, moet glo dat Hy bestaan en dat Hy dié wat Hom soek, beloon” (Heb 11:6).
Ons kan maar met die Vader praat. Hy luister. Ook in die donker.
Vader, dankie dat die “Iemand” met wie ek in die keldertye van my lewe praat nie ŉ menslike uitdinksel of uitvindsel is nie, maar ŉ werklike, teenwoordige Persoon met ŉ hart wat klop – vir my; en ore wat luister – na my. Dankie, Here, dat U meer is: my Vader. Amen.
This entry was posted in Februarie, Uncategorized. Bookmark the permalink.
← Vader kom!
Wanneer die hamerhoue hard voel →